別韓尚書
作者：趙蕃
朝代：宋

paragraphs: 南山之作險以壯，南溪之作閒以放。
流風莫和况當家，南澗先生堪頡頏。
吾州自昔寡所傳，一自南渡居羣賢。
邇來寂寞誰嗣焉，先生築屋南山邊。
先生事業本廊廟，履聲夙已明光到。
闔廬固非避寒暑，大厦萬間均覆幬。
我家爲庶爲清門，早因昭德容攀援。
自期松柏歲寒後，不入桃李春風園。
鄉者屢見不一見，何但懷刺亦行卷。
胡爲於此不繼來，衣食遑遑遊苦倦。
扁舟去矣江復湖，可能不一趨庭隅。
吹噓上天不敢望，贈言於此能無乎。